1. **תלמוד בבלי מסכת בבא מציעא דף נט עמוד ב**

תנו רבנן: המאנה את הגר עובר בשלשה לאוין, והלוחצו עובר בשנים. מאי שנא מאנה - דכתיבי שלשה לאוין: וגר לא תונה, וכי יגור אתך גר בארצכם לא תונו אתו, ולא תונו איש את עמיתו - וגר בכלל עמיתו הוא. לוחצו נמי, שלשה כתיבי: ולא תלחצנו, וגר לא תלחץ, ולא תהיה לו כנשה - וגר בכלל הוא! - אלא: אחד זה ואחד זה בשלשה. תניא, רבי אליעזר הגדול אומר: מפני מה הזהירה תורה בשלשים וששה מקומות, ואמרי לה בארבעים וששה מקומות בגר - מפני שסורו רע. מאי דכתיב וגר לא תונה ולא תלחצנו כי גרים הייתם בארץ מצרים? (תנינא) +מסורת הש"ס: [תניא]+ רבי נתן אומר: מום שבך אל תאמר לחברך, והיינו דאמרי אינשי: דזקיף ליה זקיפא בדיותקיה לא נימא ליה לחבריה זקיף ביניתא.

1. **ספר המצוות לרמב"ם מצות עשה רו**

והמצוה הר"ו היא שצונו לאהוב קצתנו את קצתנו כמו שנאהב עצמנו ושתהיה חמלתי ואהבתי לאחי כחמלתי ואהבתי לעצמי בממונו ובגופו וכל מה שיהיה ברשותו או ירצה אותו וכל מה שארצה לעצמי ארצה לו כמוהו וכל מה שאשנא לעצמי או למי שידבק בי אשנא לו כמוהו. והוא אמרו יתעלה (שם) ואהבת לרעך כמוך:

1. **ספר המצוות לרמב"ם מצות עשה רז**

והמצוה הר"ז היא שצונו לאהוב את הגרים והוא אמרו ית' (עקב י) ואהבתם את הגר, ואף על פי שהיה נכלל בזה עם ישראל באמרו ואהבת לרעך כמוך, לפי שזה הגר גר צדק, אבל בעבור שנכנס בתורתנו הוסיף לו האל אהבה וייחד לו מצוה נוספת כמו שעשה באזהרה באונאתו שאמר ולא תונו איש את עמיתו (בהר) ואמר (משפטי' כב) וגר לא תונה והתבאר מלשון הגמ' (ב"מ נט ב) שחייבין על אונאת הגר משום לא תונו איש את עמיתו ומשום וגר לא תונה [על"ת רנ - ג]. כן גם כן אנו חייבין באהבתו משום ואהבת לרעך כמוך ומשום ואהבתם את הגר. וזה מבואר אין ספק בו ואיני יודע אחד ממי שמנה המצות סכל מזה. וברוב המדרשות בארו שהאל יתעלה צונו על הגר כמו שצונו על עצמו יתעלה אמר (פ' שמע) ואהבת את י"י אלדיך ואמר ואהבתם את הגר:

1. **ספר המצוות לרמב"ם מצות לא תעשה רנב**

והמצוה הרנ"ב היא שהזהירנו מהונות הגר בדברים ג"כ. כלומר אונאת דברים. והוא אמרו יתעלה (משפטי' כב) וגר לא תונה. ולשון מכלאתא וגר לא תונה בדברים. ונכפלה האזהרה בו ואמר (קדושים יט) לא תונו אותו. ובספרא שלא תאמר לו אמש היית עובד עבודה זרה ועכשיו נכנסת תחת כנפי השכינה:

1. **ספר המצוות לרמב"ם מצות לא תעשה רנג**

והמצוה הרנ"ג היא שהזהירנו מהונות גר צדק ומהזיקו במקחו וממכרו והוא אמרו (משפטי' כב) ולא תלחצנו. ולשון מכילאתא ולא תלחצנו בממון. וכבר התבאר בגמר מציעא (נט ב) שהמאנה את הגר עובר משום לא תונו איש את אחיו ומשום וגר לא תונה וכן הלוחצו עובר משום לא תלחצנו נוסף על האזהרה (רנ) שהוא נכלל עם ישראל, רוצה לומר אונאת ממון:

1. **אגרת לר' עובדיה הגר**

דַּע, שֶׁחוֹבָה שֶׁחִיְּבַתְנוּ תּוֹרָה לַגֵּרִים גְּדוֹלָה הִיא: עַל הָאָב וְעַל הָאֵם נִצְטַוִּינוּ בְּכִבּוּד וּבְמוֹרָא, וְעַל הַנְּבִיאִים לִשְׁמֹעַ לָהֶם, וְאֶפְשָׁר שֶׁיְּכַבֵּד אָדָם וְיִירָא וְיִשְׁמַע מִמִּי שֶׁאֵינוֹ אוֹהֲבוֹ; וְעַל הַגֵּרִים צִוָּנוּ בְּאַהֲבָה, דָּבָר הַמָּסור לַלֵּב: "וַאֲהַבְתֶּם אֶת הַגֵּר" (דברים י, יט), כְּמוֹ שֶׁצִּוָּנוּ לֶאֱהֹב אֶת שְׁמוֹ: "וְאָהַבְתָּ אֵת ה' אֱלֹהֶיךָ" (שם ו, ה). וְהַקב"ה בִּכְבוֹדוֹ אוֹהֵב הַגֵּר, שֶׁנֶּאֱמַר: "וְאֹהֵב גֵּר לָתֶת לוֹ לֶחֶם וְשִׂמְלָה" (שם י, יח).

1. **רמב"ם הלכות דעות פרק ו הלכה ד**

אהבת הגר שבא ונכנס תחת כנפי השכינה שתי מצות עשה, אחת מפני שהוא בכלל ריעים ואחת מפני שהוא גר והתורה אמרה ואהבתם את הגר, צוה על אהבת הגר כמו שצוה על אהבת עצמו שנאמר ואהבת את ה' אלהיך, הקדוש ברוך הוא עצמו אוהב גרים שנאמר ואוהב גר.

1. **ספר החינוך מצוה תלא**

משרשי המצוה. כי השם בחר בישראל להיות לו לעם קדוש ורצה לזכותם, ולכן הדריכם וציום על דרכי החנינה והחמלה, והזהירם להתעטר בכל מדה חמודה ויקרה למצוא חן בעיני כל רואיהם, ויאמרו עם ה' אלה. וכמה היא דרך נעימות וחמדה להתחסד ולגמול טובה לאשר הניח אומתו וכל משפחת בית אביו ואמו ויבא לחסות תחת כנפי אומה אחרת באהבתו אותה ובבחירתו באמת ושנאת השקר, ובהיותנו זוכים למדות טובות הללו תחול טובת האל עלינו ותדבק בנו, ושום דבר לא תמנענו ממנו, כי הטובה תתפשט בטובים והפכה ברעים.

1. **ספר המצות הקצר לחפץ חיים (ועיין ברבי אברהם בן הרמב"ם (בפירושו לתורה שמות כב כ))**

סא. מצות עשה לאהוב את הגר. שנאמר: "ואהבתם את הגר" (דברים י, יט). וזוהי מצוה נוספת עלואהבת לרעך כמוך (שהרי הגר הוא גם כן בכלל ישראל). והקב"ה אוהב את הגר דכתיב "ואוהב גר לתת לו לחם ושמלה" (דברים י, יח), ונאמר "ואתם ידעתם את נפש הגר" (שמות כג, ט), ופירוש גר כאן, הוא שבא מארץ אחרת ומעיר אחרת לגור אתנו, ומכל שכן גר שנתגייר. ונוהג בכל מקום ובכל זמן בזכרים ונקבות.

1. **עקידת יצחק שמות שער מו (פרשת משפטים)**

וגר לא תלחץ בדבר המשפט אפי' באותן נגישות שיש לעשותן לישראל רק התנהגו עמו לאט ונחת לפי שנפש הגר מצרה עליו להיותו בארץ נכריה וכסבור שכל לחיצה ונגישה שיעשה לו הוא לסבות הגרות.

1. **רמב"ם הלכות מכירה פרק יד**

**הלכה טו:** כל המאנה את הגר בין בממון בין בדברים עובר בשלשה לאוין, שנאמר וגר לא תונה זה הוניית דברים, ולא תלחצנו זה הוניית ממון, הא למדת שכל המאנה את הגר עובר בשלשה לאוין משום לא תונו איש את עמיתו, ומשום אל תונו איש את אחיו, ומשום וגר לא תונה.

**הלכה טז:** וכן אם לחצו והונהו בממון עובר בשלשה לאוין, משום אל תונו איש את אחיו, ומשום ולא תונו איש את עמיתו, ומשום ולא תלחצנו.

**הלכה יז:** ומפני מה עובר בגר על לאו של הוניית דברים אף בהוניית ממון, ועל לאו של הוניית ממון אף בהונאת דברים, מפני שהוציא הכתוב את שניהם בלשון הונייה סתם, וכפל לאוין בגר בשני הדברים בפירוש, לא תונו ולא תלחץ.

1. **אור שמח הלכות מכירה פרק יד**

הנה רבינו במנין המצות סובר דאם הוכפלו הלאוין אינו לוקה כמנינין, ועיין בספר המצות מל"ת קע"ט, הביאו ההמ"ג הלכות מאכלות אסורות פרק ב' הלכה כ"ג, וכן למנין המצות, ולכן הגם דכאן אינו לוקה על הלאוין הללו פירש רבינו דברים שהן אזהרות חלוקות למנין שס"ה לאוין, ובגר עובר בשלשה, דהוא גר, ובכלל עמיתו, ובכלל אחיו, והא דעובר במאנהו בממון גם על לאו דלא תונו איש את אחיו, דמיירי באונאת ממון, גם על לאו דלא תונו איש את עמיתו דמיירי באונאת דברים, דבגר אם מאנהו בדברים נשפל בדעתו, וסובר כיון שהוא מעם אחר הקילו ישראל בממונו, וממונו מותר, ואין דורש ומבקש עבורו, והרי זה כאונאת ממון, אם כי לחיצה לא שייך, אבל שם אונאה שמצאנו גם בממון גם בדברים בשם משותף שייך ע"ז, שהוא ירא לכנוס במסחר וקנין עם ישראל בן ברית פן ידחקהו ויאנהו, וכן אם אינה אותו בממון סובר שמצד שהוא שפל אצל ישראל שאינו מגזעם לכן מאנהו, ואין לך שפלות דעת מזה, והוי כמבזהו ומשפילהו, משא"כ בישראל לא שייך זה, ולא עבר על אונאת דברים או ממון רק בלאו דיליה לחודא, זה סברת רבינו, וראויה אליו, ודוק.

1. **מנחת חינוך מצוה סג**

דהלאו של אונאת דברים בישראל אינו אלא בעם שאתך כו' והר"מ לא הביא זה ובח"מ סי' רכ"ט מביא רמ"א בהג"ה ד"ז דאינו מצוה באונאת דברים אלא ליראי השם. וע' סמ"ע ובנמ"י על כל פנים נראה דדוקא בישראל דהלאו הוא לא תונו איש וכו' עמיתו צריך שיהי' אתו בתורה ובמצות אבל גבי גר הלאו בכ"ע דלא כתיב עמיתו אך אם הוא אינו בתורה ובמצות א"ע רק בב' לאוין ולא מלאו דישראל ופשוט.

1. **מיקרופדיה תלמודית: אונאת הגר**

יש מי שמבאר (נחלת צבי ח"א עמ' קיב), שאמנם אין להזכיר לגר את מעשיו או את מעשי אבותיו המגונים, אולם מותר להזכיר את עובדת היותו גר, וכפי שמצאנו בכמה מקומות בתלמוד (עי' מועד קטן ט א; בבא בתרא קמט א; מגילה ג א), וכן כותבים זאת בגיטי גרים (שו"ע אבן העזר קכט כ. ועי' שו"ת משפטי עוזיאל ח"ב חיו"ד סי' נט, שאין זה בגדר אונאה).

איזכור הגירות במסמך רשמי אונאת הגר? הרב ישראל רוזן מתוך תחומין לא

סיכום

א. איסור אונאת הגר הוא חמור ביותר, והתורה מייחדת לו פסוקים רבים.

ב. גם ב'אונאת דברים' וגם ב'אונאת ממון' הדגש הוא על הצער הנפשי הכרוךבכך.

ג. האיסור קיים גם כלפי גר 'שחזר לסורו'. ואדרבה, התורה ריבתה לאסור אונאהדווקא בשל החשש שיזלזלו באלו שחזרו לסורם.

ד. המטילים דופי בגיור פלוני או פלונית, וכל שכן בגיורים רבים, מאנים אתהגרים.

ה. עצם איזכור הגירות באזני גר יכול להיחשב שבח ויכול להתפרש כגנאי. לכן חשוב לדעת מהו יחסו האישי של הגר לאיזכור זה. אם איננו מרוצה מכך מוטבלהימנע.

ו. מנקודת מבט זו עדיף להשתמש בשם "פלוני בן אברהם", למשל בעליה לתורה, ואולי גם בכתובה, ולא לפרש יותר, כמו "בן אברהם אבינו" או "פלוני הגר".

ז. בגט הכרחי להזכיר את שם האב, ולכן יש שהורו כי סתם "בן אברהם" איננו אמת ("מזוייף מתוכו"). לפיכך הנוהג הרווח הוא לאזכר את הגירות.

ח. בתי הדין המבחינים בנוסח הגט בין "פלוני בן אברהם אבינו" לשבח, לבין "פלוני הגר" לגנאי לא יפה הם עושים, אלא א"כ ברור להם ש"המיר את דתו", ואולי גם אם ברור ש"חזר לסורו". ללא בדיקה מדוקדקת כזו יש חשש לאונאת הגר

ע"י דייני בתי הדין לגיטין.

ט. אין מניעה לדעתי לציין במירשם התושבים החסוי את עובדת הגירות. בתעודת

הזהות ניתן היה לאזכר זאת במפורש, אם השעה צריכה לכך, או במרומז.

1. **תורת חיים מסכת בבא מציעא דף נח עמוד ב**

ואם תאמר מתניתין דמייתי ראיה לבן גרים מקרא דוגר לא תונה מנא ליה דלמא גר דוקא קאמר קרא דאית ליה זילותא טפי ונראה דאכולה מתניתין קאי ולא מייתי ראיה אלא אהא דקתני רישא דיש אונאה בדברים דקרא דוגר לא תונה משמע דבאונאת דברים מיירי ולא בממון מדכתיב בתריה ולא תלחצו דאיירי בממון וכן משמע לקמן בסוף שמעתין.

1. **פרי מגדים אורח חיים אשל אברהם סימן קנו ס"ק ב**

ומסתברא דגר מקרי אף הורתו ולידתו בקדושה, שנתגיירו אביו ואמו, הואיל ואין לו קרובים בישראל.